title: Leyenda d'o toro y a estrela
text: La leyenda de lo toro y la estrela ye lo mito fundacional de la ciudat de Teruel, una forma local de mito de cazata ritual como muitos que bi n'ha en Eurasia dende l'antiguedat.
  
  Los mitos fundacionals con animals se troban en tota Europa. Consisten en que una presona u una colla de presonas van seguindo a un animal dica a on que lo cazan u lis quaca, se i quedan y i fundan un nuclio de población u un país nuevo. Los hongaros seguioron a un ciervo, los polacos a una alica blanca, los alcanyizanos a una lupa, los moldavos a un toro, lo mesmo que los teruelanos.
  
  Una versión cuenta que en lo sieglo XII, quan la Reconquista teruelana, lo rei Alifonso lo Casto prenió qualques lugars y seguindo por la ribera de lo Martín, plegó ta lo que huei ye Teruel. Dimpués se'n fue con lo suyo exercito pa luitar contra los rebels de las montanyas de Prades, quedando una resta de guerrers con la orden d'estar a la defensiva. Seguntes se diz los guerrers no obedeixioron y siguioron a un toro salvache a lo que iba seguindo una estrela dende lo firmamento, car lo heban visto en suenios premonitorios. Seguntes ellos yera un sinyal que indicaba a on que establir una nueva población. Prenioron la fortaleza de Teruel y se i quedoron.
  
  Atra versión diz que los habitadors de la zona salioron dezaga un toro salvache que recorreba la redolada y que una nueit s'aturo en un puesto baixo una estrela y comenzo a soltar gramitos. Prenioron como buenas las sinyals de lo cielo y la tierra lis presentaban y decidioron construir-ie una nueva villa.
  
  Con esta leyenda tamién se preba d'explicar la etimolochía de Teruel. Prenioron de lo Toro tres letras, TOR, y de la estrela clamata Actuel, atras tres, UEL. Estas seis letras chuntas formaban lo nombre de TORUEL, y dimpués salió lo nombre de Teruel.
  
  En una versión de las Cronicas de los Chudeces de Teruel copiata en lo sieglo XVII, més castellanizata que atras versions, y que ye en l'Archivo Historico provincial de Teruel, podemos leyer esto:
  
  Se recuerda este mito en lo escudo de Teruel y en lo simbolo de la ciudat, lo Torico.
  
  Toro y estrela